যুগান্তরকে যেভাবে দেখতে চাই
তেইশ বছর ধরে পড়ছি যুগান্তর। প্রকাশের প্রথম দিন থেকেই একটানা পড়ছি। আবার বেশ কয়েক দিন থেকেই পড়ছি ‘কেমন যুগান্তর চাই’। এ প্রশ্নের উত্তর অল্প কথায় দেওয়া আমার পক্ষে মোটামুটি অসম্ভব। তাই অযথা ঢাকঢাক গুড়গুড় না করে কিছুটা হলেও মনের চাওয়া-পাওয়া খোলামেলা প্রকাশ করতে চাই।







এ বিষয়ে সংবাদপত্রের ভূমিকা কী হওয়া উচিত, কেমন হওয়া উচিত, সে ভাবগম্ভীর আলোচনা অনেক লম্বা-সেদিকে যেতে চাচ্ছি না। কোনো না কোনোভাবে যুগান্তরকে ভালো লাগে বলেই এতটা বছর ধরে যুগান্তর পড়ে আসছি। আবার যুগান্তরের কাছে আমার অনেক চাওয়া-পাওয়া আছে, এটিও সত্য। যুগান্তর চব্বিশ বছরে পা দিল।




ভাবতে অবাক লাগে, দেখতে দেখতে দুই যুগে চলে এসেছে পত্রিকাটি। কীভাবে সময় উড়ে চলেছে! দুই যুগ সময় একেবারে কম নয়। বলা যায়, যুগান্তর সময় ও চাওয়া-পাওয়ার ধোপে উতরে গেছে। পাঠকের মনের গভীরে স্থান করে নিয়েছে।
পত্রিকা একটা বহতা নদীর মতো। নদী তার বুকেধরা প্রাঞ্জল-জঞ্জালে ভরা অসীম জলরাশি ভাসিয়ে নিয়ে নিঃসীম সাগরে মিশে নিজেকে উজাড় করে দেয়।
পত্রিকা প্রতিদিনের সমাজ ও জীবনের ভালো-মন্দ, দুঃখ-আনন্দভরা ঘটনাসম্ভার বুকে নিয়ে কালের নিরস্ত ক্রোড়ে পুঞ্জীভূত করে। তবে তাকে অনাগত ভবিষ্যতের কাছে অতীত কৃতকর্মের জন্য জবাবদিহি করতে হয়। সমাজ ও জাতির বিবেক হিসাবে যুগান্তর উপযুক্ত দায়িত্ব পালন করুক-এটি আমরা চাই। যুগান্তর সমাজ, সংস্কৃতি ও রাষ্ট্রের বিপরীতে করা সব মতলব ও ভাঁওতাবাজির ঘোমটা উন্মুক্ত করে দিক-তা-ও আমরা চাই।
আমি একজন শিক্ষক। সচেতন জনগোষ্ঠীর একজন। আমার লেখা যুগান্তরে ছাপা হয়। লেখায় আমাকে শিক্ষকতা পেশার প্রতিনিধিত্ব করতে হয়। সেজন্য রাজনৈতিক পঙ্কিল নোংরামিতে, চাটুকারিতার তেলবাজিতে কোনোক্রমেই নিজেকে ডোবানো উচিত নয়। তাতে পেশার কলঙ্ক বাড়ে। উচিত নয় কোনো বাতিল মতবাদে নিজেকে সিক্ত করা।
উচিত নয় নিজের পেশার অস্তিত্ব ও আদর্শকে বিসর্জন দিয়ে চলতি সমাজের কর্দমাক্ত স্রোতে ভেসে যাওয়া। তেমনি বহুল প্রচারিত জাতীয় দৈনিক হিসাবে উচিত নয় যুগান্তরের গায়ে কোনো রঙিন কাদা লাগা; অন্যায়ের স্রোতে নির্বিবাদে যুগান্তরের ভেসে যাওয়া। এ দেশের সংখ্যাগরিষ্ঠ সাধারণ মানুষের জীবন-জীবিকার মতবাদই যুগান্তরের ‘ভিতর-বাহির’ মতবাদ হওয়া উচিত। গোঁড়ামি ও কুসংস্কার পদদলিত করে যুগান্তর হয়ে উঠুক ধর্মীয় মূল্যবোধ, নৈতিকতা ও সত্যের প্রতীক। যুগান্তর মিশে যাক জনারণ্যে।
দেশ একসময় পাকিস্তানের শাসনাধীন ছিল। তখন পূর্ব পাকিস্তানের কোনো পত্রিকার ভূমিকা একরকম ছিল না। তখন এ দেশের কয়েকটি পত্রিকা দেশমাতৃকার মুক্তির জাগরণে অগ্রণী ভূমিকা পালন করেছিল, যা ইতিহাসের পাতায় লেখা আছে। তখন যুগান্তরের জন্ম হয়নি। একটি পত্রিকার ভূমিকা সবসময় এক হয় না।
বাংলাদেশ এখন স্বাধীন-সার্বভৌম একটি দেশ। এখন জাতীয় পত্রিকার ভূমিকা পরিবর্তন হয়ে গেছে। এখন আর ভাষার জন্য যুদ্ধ করা লাগবে না, তবে ভাষা রক্ষা ও উন্নতির জন্য যুদ্ধ করা লাগতে পারে। যুগান্তরের দায়িত্ব হবে দেশের স্বাধীনতা-সার্বভৌমত্ব, স্বদেশমাতৃকা পাহারায় অতন্দ্র প্রহরী হিসাবে কাজ করা। অন্য কোনো দেশের শিক্ষা-সংস্কৃতি, চিন্তা-চেতনা, মন-মানসিকতা, মতবাদকে এ দেশের মানুষের মাথায় চাপিয়ে না দিয়ে দল-মত-ধর্ম-বর্ণ নির্বিশেষে এ সার্বভৌম ভূখণ্ডের জনগোষ্ঠী, সমাজ, স্বদেশ-সংস্কৃতি, ভাষা, দেশীয় মূল্যবোধ, মানুষের মানবিকতাকে বড় করে দেখা। এ দেশের মানুষ, মানুষ্যত্ব ও সমাজের কথা বলা। কোনো জটিল-কুটিল রাজনীতির লেজুড়বৃত্তি না করা।
তোষামোদবাদ পরিহার করা। দলবাজ, তোষামোদকারী লেখকদের এড়িয়ে চলা। গণমানুষের মনের কথা বলা। শিক্ষা ও দেশসেবার মানসিকতা নিয়ে দেশসেবকদের খুঁজে বের করা। তাদের পাশে দাঁড়ানো। ক্ষুরধার লেখনী দিয়ে পৃষ্ঠপোষকতা করা।
পত্রিকার পৃষ্ঠায় ঠাঁই করে দেওয়া। এ দেশের জনগোষ্ঠীকে জনসম্পদে রূপ দেওয়ার সামাজিক আন্দোলনে শরিক হওয়া। এ দেশের রাজনৈতিক সুবিধাবাদ ও মানসিক কূপমণ্ডূকতাকে পেছনে ঠেলে দেশ ও জাতির উন্নতি ও উৎকর্ষের মনোজাগতিক রূপরেখা ভাষায় এঁকে তা জনসমক্ষে প্রচার করা, দূরদর্শিতার পরিচয় দেওয়া।
স্বাধীনতা যুদ্ধের পর অনেক ‘বাদ’ এসে এ দেশে একযোগে জায়গা করে নেওয়ার চেষ্টা করেছিল। দেশকে অস্থিতিশীল করে তুলেছিল। ‘বামবাদ’, ‘রাশিয়াবাদ’, ‘চৈনিকবাদ’, ‘পুঁজিবাদ’, আরও কত যে ফন্দিফিকির! আমাদের দেশে সেসব ‘বাদের’ কিছু কিছুকে ঠাঁই দেওয়ার ফলে যুদ্ধবিধ্বস্ত দেশ অর্থনৈতিকভাবে অনেক ক্ষতিগ্রস্ত হয়েছিল। সে লোকসানের অনুরণন দেশ এখনো টেনে চলেছে। তাতে অনেক জনক্ষয় হয়েছিল, পারস্পরিক বিভেদ বেড়েছিল।
অনেক পত্রিকা সেসবের পৃষ্ঠপোষকতা করেছিল। অনেকে মনে করে, পত্রিকা মানেই কোনো না কোনো ‘বাদ’-এর পাইরবি করা। আপাতত এসব বিদেশি ‘বাদ’-এর ভূত পত্রিকার পাতা থেকে দূর হয়েছে ভাবলেও দেশীয় অনেক পুরোধার মাথা থেকে এখনো তা দূর হয়নি। তবে সময়ের পরিক্রমায় দেশ একটা ‘বাদ’মুক্ত স্থিতিশীলতায় এসেছে বলা যায়। অর্থনৈতিক উন্নতির ক্ষেত্রেও দেশ অনেকটা এগিয়ে গেছে। এ দেশের মানুষ আর ওসব ‘বাদের’ মধ্যে যেতে চায় না।
চায় দল-মত-ধর্ম-বর্ণ-সম্প্রদায়-অহিংস একটা সমাজ। চায় মানসিকতার উন্নয়ন। তবে এ দেশের গতরখাটা প্রান্তিক জনগোষ্ঠীর মানসম্মত শিক্ষা ও আর্থিক অবস্থার উন্নতির (জীবনমান) জন্য জাতীয়-আয়ের সুষম বণ্টন বেশি প্রয়োজন। প্রয়োজন ধনী-দরিদ্রের বৈষম্য যথাসম্ভব কমিয়ে নিয়ে আসা।
এজন্য কোনো ‘বাদের’ দরকার নেই। স্বদেশি ‘বাদ’ দিয়েই তা সম্ভব। দরকার দেশের অর্থনৈতিক সম্পদের সুষ্ঠু বণ্টননীতি ও ভারসাম্যপূর্ণ সিস্টেম-লসমুক্ত বণ্টনব্যবস্থা, অর্থনৈতিক স্থিতিশীলতা, ‘চাটামুক্ত’ প্রশাসন, নৈতিকতা ও সততার সঙ্গে দেশ পরিচালনা, যা এ দেশের গণতান্ত্রিক সরকারের দায়িত্ব।
যুগান্তরের মতো একটি মধ্যপন্থি জাতীয় পত্রিকা এসব দায়িত্বের মুখপত্র হিসাবে ভালোভাবেই অবদান রাখতে পারে। সে স্থিতিশীলতা ও সক্ষমতা দীর্ঘ তেইশ বছরে যুগান্তরের এসেছে। আমরাও যুগান্তরের ওপর আস্থাশীল।
বিশ্বে এমন কোনো দেশ আছে বলে আমার জানা নেই, যেখানে একাধিক ধর্মের লোক বাস করে না। এক ধর্মাবলম্বীদের এক দেশ-এমনটি আশা করা বাতুলতা। এ দেশ ধর্মীয় সম্প্রীতির দেশ। কোনো ধর্মীয় উন্মাদনা, ধর্ম-উচ্ছেদের মানসিকতা মনে পোষণ করে কেউ যত লম্ফঝম্প করুক না কেন, পরিণামে সবাইকে শান্তির সঙ্গে এ দেশে বাস করতে হবে। বুঝতে হবে, মানুষের ধর্ম না থাকলে অধর্ম সেখানে এসে বাসা বাঁধে।
শান্তির সঙ্গে বসবাস করতে হলে যার যে ধর্ম, সে সেই ধর্ম শান্তির সঙ্গে সম্প্রদায়-অহিংসভাবে পালন করুক-এমন মনমানসিকতা আমাদের হওয়া উচিত। এ বিষয়টি যুগান্তরের মাথায় আছে জানি। ভবিষ্যতেও থাকতে হবে।
আমি শিক্ষক। শিক্ষার কথা আমার বলা উচিত। যুগান্তর চাইলে এ দেশে গুণগত প্রাতিষ্ঠানিক শিক্ষা, সামাজিক শিক্ষা, মানবসেবার মনোভাব সবার মধ্যে ছড়িয়ে দিতে পারে। এ কাজে যারা জড়িত, তারা সহযোগিতার হাত বাড়িয়ে দিতে পারে। এতে দেশের উন্নতি ও উৎকর্ষ বাড়বে। যুগান্তরেরও সামাজিক দায়িত্ব পালিত হবে।
‘যুগান্তর’ চলুক যুগযুগান্তর। এক অন্তর থেকে অন্য-জনান্তর। যুগান্তরকে শুভেচ্ছা।
ড. হাসনান আহমেদ : প্রফেসর, ইউআইইউ; প্রাবন্ধিক ও গবেষক

তেইশ বছর ধরে পড়ছি যুগান্তর। প্রকাশের প্রথম দিন থেকেই একটানা পড়ছি। আবার বেশ কয়েক দিন থেকেই পড়ছি ‘কেমন যুগান্তর চাই’। এ প্রশ্নের উত্তর অল্প কথায় দেওয়া আমার পক্ষে মোটামুটি অসম্ভব। তাই অযথা ঢাকঢাক গুড়গুড় না করে কিছুটা হলেও মনের চাওয়া-পাওয়া খোলামেলা প্রকাশ করতে চাই।